Illum, il-Kummissjoni Ewropea u l-awtoritajiet nazzjonali tal-protezzjoni tal-konsumatur ippubblikaw ir-riżultati ta' skrinjar mal-UE kollha ta' 207 siti elettroniċi li joffru servizzi ta' telefown fiss / mobbli, internet, awdjo u video streaming. L-iskrinjar jiżvela li 163 minn dawn is-siti elettroniċi jista' jkun li qed jiksru l-liġi tal-UE dwar il-konsumaturi. Xi wħud mill-kwistjonijiet komuni identifikati huma l-pubbliċità allegatament mingħajr ħlas jew pakketti bi prezz imnaqqas li jkunu fil-fatt offerta magħquda, in-nuqqas ta' sistema ta' soluzzjoni għat-tilwim, jew il-fatt li dawn is-siti web jistgħu b'mod unilaterali jbiddlu t-termini tal-kuntratt mingħajr informazzjoni jew ġustifikazzjoni lill-konsumaturi. Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, qalet: “Il-konsumaturi jużaw il-mowbajl jew l-abbonamenti tal-internet kuljum u għandhom ikunu jistgħu jafdaw dawn is-servizzi. Dan l-iskrinjar jikkonferma, madankollu, li għadd ta' siti elettroniċi li jbigħu tali servizzi jqarrqu bil-konsumaturi b'reklamar falz ta' skontijiet jew billi ma jipprovdux l-informazzjoni kollha meħtieġa biex dawn jagħmlu għażla infurmata. Nittama li l-informazzjoni falza u qarrieqa tiġi kkoreġuta mill-aktar fis possibbli biex ikun żgurat li s-settur jirrispetta bis-sħiħ ir-regoli tal-UE dwar il-konsumaturi.” Dan l-aħħar il-Kummissjoni pproponiet Patt Ġdid għall-Konsumaturi li se jkompli jsaħħaħ l-istrumenti għad-dispożizzjoni tal-konsumaturi biex jaġixxu kontra n-negozjanti li jużaw prattiki kummerċjali inġusti, u li se jenfasizza l-infurzar mill-awtoritajiet tar-regoli tal-UE dwar il-konsumaturi. Sejbiet ewlenin: Il-passi li jmiss L-awtoritajiet nazzjonali se jinvestigaw aktar dwar il-163 sit b'irregolaritajiet, li jekk jiġu konfermati, se jkun jeħtieġu l-korrezzjoni. L-awtoritajiet dwar il-Kooperazzjoni għall-Protezzjoni tal-Konsumaturi se jiżguraw li s-siti elettroniċi jerġgħu jkunu konformi mar-regoli, bl-użu tal-proċeduri nazzjonali ta' infurzar li għandhom għad-dispożizzjoni tagħhom. Sfond L-iskrinjar tas-siti elettroniċi madwar l-UE kollha ("verifika ġenerali") jikkonsisti minn sensiela ta' verifiki li jsiru simultanjament mill-awtoritajiet tal-protezzjoni tal-konsumaturi f'pajjiżi differenti. Dawn jivverifikaw jekk il-liġijiet dwar il-protezzjoni tal-konsumaturi tal-UE humiex qed jiġu rrispettati. Jekk il-verifiki jsibu ksur tal-liġi tal-UE dwar il-konsumaturi, l-awtoritajiet għall-protezzjoni tal-konsumaturi jikkuntattjaw lill-kumpaniji involuti jitolbuhom jagħmlu l-korrezzjonijiet meħtieġa. Azzjonijiet ta' "verifika ġenerali (Sweep) " preċedenti sa issa ffukaw fuq: il-linji tal-ajru (2007), il-kontenut ta' apparati mobbli (2008), il-prodotti elettroniċi (2009), il-biljetti onlajn (2010), il-kreditu għall-konsumaturi (2011), il-kontenuti digitali (2012), is-servizzi tal-ivvjaġġar (2013), il-garanziji fuq il-prodotti elettroniċi (2014), id-direttiva dwar id-drittijiet tal-konsumaturi (2015) u siti elettroniċi ta' tqabbil fis-settur tal-ivvjaġġar (2016).” Kull sena l-Kummissjoni tikkoordina l-iskrinjar ta' siti elettroniċi għal settur partikolari, bl-għajnuna tan-netwerk ta' Kooperazzjoni tal-Protezzjoni tal-Konsumaturi (Consumer Protection Cooperation, CPC) li jiġbor flimkien l-awtoritajiet tal-konsumaturi ta' 30 pajjiż (it-28 pajjiż tal-UE, in-Norveġja u l-Iżlanda). L-awtoritajiet huma responsabbli għall-infurzar tal-liġijiet tal-UE dwar il-protezzjoni tal-konsumatur. It-Tabella ta' Valutazzjoni tas-Swieq tal-Konsumaturi tal-UE, tal-2016 li issegwi l-prestazzjoni ta' aktar minn 40 suq kif esperjenzati mill-konsumaturi, wriet li s-settur tat-telekomunikazzjoni ikkawża b'mod globali l-ogħla detriment lill-konsumaturi, billi żvelat li dan is-settur kellu bil-bosta l-ogħla proporzjon ta' konsumaturi li esperjenzaw problemi. Għal iktar informazzjoni Mistoqsijiet u Tweġibiet ANNESS